SPCGหาทุน2หมื่นล. ปั้นหุ้นเด่นพลังงาน
SPCG ปักธงเป็นโฮลดิง เลือกเครือกสิกรไทยวางแผนระดมเงิน 2.1 หมื่นล้านบาท
18 ส.ค. 2554

SPCG ปักธงเป็นโฮลดิง เลือกเครือกสิกรไทยวางแผนระดมเงิน 2.1 หมื่นล้านบาท 
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี (SPCG) เปิดเผยว่า บริษัทต้องหาแหล่งเงินทุนในการก่อสร้างโรงไฟฟ้าพลังงานแสงอาทิตย์ทั้งหมด 34 โครงการ มีกำลังการผลิตรวม 204 เมกะวัตต์ คิดเป็นมูลค่าทั้งสิ้น 2.1 หมื่นล้านบาท โดยธนาคารกสิกรไทยดูแลในส่วนเงินกู้ประมาณ 70% และอีก 30 % หรือมากกว่า 3,000 ล้านบาท ให้บริษัทหลักทรัพย์ (บล.) กสิกรไทย กำหนดกลยุทธ์ใช้เครื่องมือในตลาดทุน คาดว่าจะรู้ผลในเดือน ส.ค.นี้
บริษัทต้องการให้ SPCG เป็นเหมือนบริษัทโฮลดิงลงทุนในบริษัทย่อยแต่ละแห่ง โดยบริษัทต้องหาเงินทุนภายในปี 2554-2555 เพื่อจ่ายไฟให้การไฟฟ้าส่วนภูมิภาค (กฟภ.) ทั้งหมดภายในปี 2556 ส่วนปีนี้คาดว่ารายได้อยู่ที่ 600 ล้านบาท 
น.ส.ณัฐรินทร์ ตาลทอง ประธานกรรมการบริหาร บล.กสิกรไทย กล่าวว่า ภายในไตรมาส 3 นี้ จะเสนอแผนให้ SPCG ออกหุ้นขายนักลงทุนทั่วไป หรือพีโอ จำนวน 1,000 ล้านบาท และปี 2557 SPCG จะย้ายหุ้นขึ้นไปจดทะเบียนในตลาดหลักทรัพย์แห่งประเทศไทย
ทั้งนี้ ในอนาคต SPCG มีโอกาสเทียบเคียงบริษัท โกลว์ พลังงาน (GLOW) และบริษัท ผลิตไฟฟ้าราชบุรีโฮลดิ้ง (RATCH) ที่มีกำไรโตอย่างมั่นคง หรือปันผลต่อเนื่อง และก็เป็นหุ้นที่มีการเติบโตสูง